b'\n_START_ARTICLE_\nJasper Patrikainen\n_START_SECTION_\nSeuraura\n_START_PARAGRAPH_\nPatrikainen on Pelicansin oma kasvatti. H\xc3\xa4n pelasi kaudesta 2017\xe2\x80\x932018 suurimman osan seuran B-nuorissa, mutta Patrikainen nousi kev\xc3\xa4tkaudella kuitenkin Pelicansin A-nuorten vastuunkantajaksi, kun Sami Suni siirtyi Mestis-joukkue Heinolan Peliittojen vahvuuteen. Patrikainen pelasi A-nuorissa 12 runkosarja- ja seitsem\xc3\xa4n playoff-ottelua. Kaudella 2018\xe2\x80\x932019 h\xc3\xa4n jatkoi joukkueen selke\xc3\xa4n\xc3\xa4 ykk\xc3\xb6smaalivahtina. Patrikainen valittiin A-nuorten SM-liigan syyskuun kuukauden pelaajaksi. H\xc3\xa4net palkittiin kauden p\xc3\xa4\xc3\xa4tteeksi koko sarjan parhaana maalivahtina Jorma Valtonen -palkinnolla sek\xc3\xa4 valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Patrikainen debytoi kauden aikana my\xc3\xb6s miesten peleiss\xc3\xa4 pelattuaan kahdeksan ottelua lainalla Heinolan Peliittojen Mestis-joukkueessa. H\xc3\xa4n puki kauden aikana Pelicansin paidan my\xc3\xb6s kolmeen SM-liigaotteluun, mutta Patrikainen ei saanut kuitenkaan peliaikaa._NEWLINE_Toukokuussa 2019 Patrikainen teki Pelicansin kanssa 1+1-vuotisen SM-liigasopimuksen. H\xc3\xa4n l\xc3\xa4hti kauteen 2019\xe2\x80\x932020 niin ik\xc3\xa4\xc3\xa4n joukkueen kolmosmaalivahtina Tomi Karhuselle ja Atte Tolvaselle. Patrikainen aloitti kautensa Peliittojen Mestis-joukkueessa. H\xc3\xa4n sai Pelicansissa tililleen ensimm\xc3\xa4isen SM-liigaottelunsa runkosarjan seitsem\xc3\xa4nnell\xc3\xa4 kierroksella 2. lokakuuta 2019 Tampereen Ilvest\xc3\xa4 vastaan, kun Patrikainen vaihdettiin joukkueensa maalille kolmanteen er\xc3\xa4\xc3\xa4n Ilveksen johtaessa ottelua lukemin 1\xe2\x80\x935. H\xc3\xa4n torjui er\xc3\xa4n aikana seitsem\xc3\xa4n kertaa ja p\xc3\xa4\xc3\xa4sti yhden maalin. Pelicans h\xc3\xa4visi ottelun lopulta lukemin 2\xe2\x80\x937.\n_START_SECTION_\nMuuta\n_START_PARAGRAPH_\nPatrikainen valmistui merkonomiksi Koulutuskeskus Salpauksesta kev\xc3\xa4\xc3\xa4ll\xc3\xa4 2019.'